Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
18 Yehova ahanjikile cheka kuli ami ngwenyi:
2 “Uno echi chishimo chenu chamulifuchi lyaIsalele chakwamba ngwavo, ‘Visemi vanali mihako yamivinyo yakungangamina, oloze mazo avana vavo akiko anafu’ chalumbunukila mulihi?+
3 “Mwata Wakulitulaho Yehova nambe ngwenyi, ‘Omu ngwayoya tu, kamweshi kukahanjika cheka kashimutwiji kana muIsaleleko.
4 Talenu! Myono yosena yinapu yami. Mwono wachisemi namwono wamwanenyi yosena yinapu yami. Mwono uze nauvulumuna ukiko naufwa.
5 “‘Kachi nge mutu napu muka-kwoloka, kaha ali nakulinga vyuma vyamwaza vyakwoloka,
6 nge keshi kulya mawana akuhana kumakombelo hajipiliko,+ chipwe kufwelela mumakombelo aunyengwe akuzuvo yaIsalele, chipwe kupihisa pwevo lyamukwavo+ chipwe kulisavala napwevo ali kukakweji,+
7 nge keshi kuyanjisa mutu naumweko,+ oloze eji kukindulwisanga chijikilo chamutu nalevanyisa,+ nge keshi kupupa vyuma vyamutu numba umweko,+ oloze eji kuhananga kulya chenyi kuli uze nafu zala,+ nakuvwika uze ali nauvu,+
8 nge keshi kutambula saku chipwe kulevanyisa awanyineho nganyo,+ chipwe kulinga mwakuhengako,+ oloze eji kuyulanga milonga yavatu mwakwoloka,+
9 nakulama jishimbi jami nakulinga mwaya mazu ami akuyula mangana apwenga wakushishika, mutu kana napu wakwoloka, kaha mwayoyanga lika.’+ Omu mukiko mwanambe Mwata Wakulitulaho Yehova.
10 “‘Oloze kachi nge asema mwana uze apwa chihwanga,+ muka-kujiha vatu,+ chipwe uze eji kulinganga vyuma kanevi,
11 (numba tuhu chisemi chenyi keshi kuvilingako), nge mwana kana eji kulyanga mawana akuhana kumakombelo hajipili, nakupihisa pwevo lyamukwavo,
12 nakuyanjisa vaka-kukalikiza navaka-kuhutwa,+ nakupupa vyuma vyavatu, nge keshi kukindulwisa chijikiloko, oloze eji kufwelelanga mumakombelo aunyengwe,+ nakulinga vilinga vyaunyengwe,+
13 nakulevanyisa awanyineho nganyo, nakutambula saku,+ mwana kana keshi kuyoyako. Navamujiha mwomwo yavyuma vyosenevi vyaunyengwe nalingi, kaha mulonga wamanyinga enyi naupwa hali ivene.
14 “‘Kachi nge chisemi ali namwanenyi uze ali nakumona jishili jayou chisemi chenyi josena, oloze uze mwana keshi nakulinga jishili kanako numba tuhu ali nakujimona,
15 nge keshi kulya mawana akuhana kumakombelo hajipiliko, chipwe kufwelela mumakombelo aunyengwe akuzuvo yaIsalele, chipwe kupihisa pwevo lyamukwavo,
16 chipwe kuyanjisa mutu naumweko, oloze eji kukindulwisanga chijikilo, nge keshi kupupa vyuma vyamutu numba umweko, oloze eji kuhananga kulya chenyi kuli uze nafu zala, nakuvwika uze ali nauvu,
17 nge keshi kushinyinyika vaka-kuhutwako, chipwe kulevanyisa awanyineho nganyo, chipwe kutambula sakuko, oloze eji kulinganga mwaya mazu ami akuyula nakulama jishimbi jami, mutu kana keshi kufwa mwomwo yakuhenga chachisemi chenyiko, oloze mwayoyanga lika.
18 Oloze hakuwana nge chisemi chenyi eji kulyapulanga vakwavo, nakupupa vyuma vyavandumbwenyi, nakulinga nawa vyuma vyavipi muli vatu jenyi, ngocho mwafwa hakuhenga chenyi.
19 “‘Oloze namwamba ngwenu: “Mwomwo ika mwana mwazenekela kupwa namulonga hakuhenga chachisemi chenyi?” Hakuwana nge mwana nalingi vyuma vyamwaza vyakwoloka, nalame jishimbi jami josena nakujikavangiza, ngocho mwayoyanga lika.+
20 Mwono uze nauvulumuna ukiko naufwa.+ Mwana keshi kupwa namulonga hakuhenga chachisemi chenyiko, kaha chisemi nawa keshi kupwa namulonga hakuhenga chamwanenyiko. Muka-kwoloka navamufweta havilinga vyenyi vyakwoloka, kaha muka-kuhuka nawa navamuzangamisa havilinga vyenyi vyakuhuka.+
21 “‘Kachi nge muka-kuhuka mwaseza jishili nalinginga, nakulama jino jishimbi jami nakulinga vyuma vyamwaza vyakwoloka, mutu kana mwayoyanga lika, keshi kufwako.+
22 Kaveshi kumusopesela hajishili alingilengako.+ Oloze mwayoyanga lika hakulinga vyuma vyakwoloka.’+
23 “Mwata Wakulitulaho Yehova nambe ngwenyi, ‘Kutala ngweji kwivwilanga kuwaha kufwa chamuka-kuhuka numba?+ Kutala kangwasaka aseze jijila jenyi nakuyoyanga likako nyi?’+
24 “‘Oloze kachi nge muka-kwoloka mwaseza vilinga vyenyi vyakwoloka nakulinga vyuma vyavipi, hakulinga vyuma vyaunyengwe vyosena vize veji kulinganga vaka-kuhuka, kutala mutu kana mwayoya numba? Vilinga vyakwoloka vyosena alingilenga kangweshi kukavyanukako.+ Oloze mwafwa hakuhona chenyi kushishika nahashili nalingi.+
25 “‘Oloze enu namwamba ngwenu: “Jila yaYehova kayasungamineko.”+ Enu vakuzuvo yaIsalele, ivwililenu. Kutala jila yami yikiko kayasungamineko tahi,+ nyi jijila jenu jikiko kajasungamineko?+
26 “‘Kachi nge muka-kwoloka mwaseza vilinga vyenyi vyakwoloka nakulinga vyuma vyavipi, kaha himwafwa, mutu kana nafu mwomwo yavilinga vyenyi vyavipi.
27 “‘Kachi nge muka-kuhuka mwaseza vilinga vyenyi vyakuhuka nalinginga nakulinga jino vyuma vyamwaza vyakwoloka, mutu kana mwayovola mwono wenyi.+
28 Omu mwamona jishili jenyi josena nalinginga nakujiseza, mwayoyanga lika, keshi kufwako.
29 “‘Oloze vaze vakuzuvo yaIsalele navamba ngwavo: “Jila yaYehova kayasungamineko.” Enu vakuzuvo yaIsalele, kutala chikupu vene jijila jami jikiko kajasungamineko tahi,+ nyi jijila jenu jikiko kajasungamineko?’
30 “Shikaho Mwata Wakulitulaho Yehova nambe ngwenyi, ‘Enu vakuzuvo yaIsalele, nangumisopesa muvosena kweseka najijila jenu.+ Alumukenu, alumukenu nakuseza jishili jenu josena kuchina najipwa chimbunji chakumihukanyisa mupwenga namulonga.
31 Mbilenu jishili josena munalinginga,+ kaha pwenu namuchima wauhya nashipilitu yayihya.+ Ikaze namufwila+ enu vakuzuvo yaIsalele?’
32 “Mwata Wakulitulaho Yehova nambe ngwenyi, ‘Kangweshi kwivwila kuwaha kufwa chamutu numba umweko.+ Ngocho alumukenu muyoye.’”+
Share
Share
NEW WORLD TRANSLATION OF THE HOLY SCRIPTURES (2013 REVISION)
Ezekele 18
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang lua_Latn fij_Latn cjk_Latn eng_Latn